Reptila gigantică care a stârnit un adevărat scandal după ce a fost instalată în Piața Marii Adunări Naționale, iar apoi în fața Circului de la Chișinău, a fost adusă în orașul Comrat, UTA Găgăuzia.

Imaginea foto, în care apare reptila gonflabilă, a fost postată de către un internaut pe o rețea socială. Acesta a ironizat pe faptul că reptila a fost adusă de la Chișinău la Comrat. „Nu a pierdut nimeni șopârla? Pare a fi domestică, cred că s-a rătăcit la Comrat”, a scris bărbatul.

Amintim că reptila a stârnit critici dure în rândul internauților, după ce a fost instalată în PMAN. În acest context, primarul Ion Ceban i-a cerut șefului Direcției comerț și prestări servicii, Marcel Zambițchi, să-și dea benevol demisia.

Marcel Zambițchi, acuzat că a admis gafele din parcul de distracții, improvizat în centrul capitalei, a și demisionat.

Reptila gigantică, la fel ca și caruselul erotic din PMAN, aparțin companiei Maximus Grup, care ar fi administrată de Stanislav Chimacovschii, partener de afaceri cu fiul consilierului municipal socialist Vasile Chirtoca.